Document ID: 32014R0763

PROVEDBENA UREDBA KOMISIJE (EU) br. 763/2014
оd 11. srpnja 2014.
o utvrđivanju pravila za primjenu Uredbe (EU) br. 508/2014 Europskog parlamenta i Vijeća o Europskom fondu za pomorstvo i ribarstvo u pogledu tehničkih obilježja mjera informiranja i promidžbe i uputa za izradu amblema Unije
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 508/2014 Europskog parlamenta i Vijeća od 15. svibnja 2014. o Europskom fondu za pomorstvo i ribarstvo i stavljanju izvan snage uredbi Vijeća (EZ) br. 2328/2003, (EZ) br. 861/2006, (EZ) br. 1198/2006 i (EZ) br. 791/2007 te Uredbe (EU) br. 1255/2011 Europskog parlamenta i Vijeća (1), a posebno njezin članak 119. stavak 4.,
budući da:
(1)
Člankom 119. Uredbe (EU) br. 508/2014 utvrđuju se opća pravila u pogledu informiranja i promidžbe koja se primjenjuju na sve operativne programe i operacije financirane u okviru Europskog fonda za pomorstvo i ribarstvo („EFPR”). Detaljna pravila povezana s mjerama informiranja i promidžbe za javnost i mjere informiranja za podnositelje zahtjeva i korisnike navedeni su u Prilogu V. Uredbi (EU) br. 508/2014.
(2)
Kako bi se osigurao usklađen vizualni identitet mjera informiranja i komunikacija za operacije u području kohezijske politike Unije, uključujući operacije koje se financiraju u okviru EFPR-a, potrebno je utvrditi upute za izradu amblema Unije i definirati standardne boje te tehnička obilježja za prikaz amblema Unije i napomenu o fondu ili fondovima koji podupiru operaciju,
DONIJELA JE OVU UREDBU:
Članak 1.
Prepoznavanje potpore Europskog fonda za pomorstvo i ribarstvo
Država članica ili upravljačko tijelo odgovorno je za osiguravanje da se u okviru svih mjera informiranja i promidžbe koje su usmjerene na korisnike, moguće korisnike i javnost prepozna potpora Europskog fonda za pomorstvo i ribarstvo dotičnoj operaciji tako što će se prikazati:
(a)
amblem Unije u skladu s člankom 2. zajedno s upućivanjem na Europsku uniju u skladu s člankom 3.;
(b)
upućivanje na Europski fond za pomorstvo i ribarstvo ili, u slučaju operacije koja se financira iz više fondova, upućivanje na europske strukturne i investicijske fondove, u skladu s člankom 4.
Članak 2.
Amblem Unije
1. Amblem Unije treba izraditi u skladu s grafičkim normama iz Priloga.
2. Amblem Unije na web-mjestima prikazuje se u boji. U svim drugim medijima boja se upotrebljava kad god je to moguće. Jednobojna verzija može se upotrijebiti samo u opravdanim slučajevima.
3. Amblem Unije uvijek je jasno vidljiv i na istaknutom mjestu. Mjesto amblema i njegova veličina primjereni su veličini predmetnog materijala ili dokumenta. Amblem Unije visok je najmanje 1 cm. U manjim promocijskim materijalima amblem Unije visok je najmanje 5 mm.
4. Kada je amblem Unije prikazan na web-mjestu, vidljiv je unutar područja prikaza digitalnog uređaja bez potrebe pomicanja prozora prema dolje.
5. Ako su uz amblem Unije prikazani drugi logotipi, amblem Unije barem je visine i širine najvećeg od drugih logotipa. Preporučuje se amblem Unije jasno odvojiti od logotipa treće strane.
Članak 3.
Upućivanje na Europsku uniju
1. Naziv Europska unija uvijek je ispisan u svojem punom obliku. Tipografski oblici koji se mogu upotrebljavati uz amblem Unije jesu sljedeći: Arial, Auto, Calibri, Garamond, Trebuchet, Tahoma i Verdana. Upotreba kurziva, podcrtavanja i tematskih fontova nije dopuštena.
2. Položaj teksta u odnosu na amblem Unije nije propisan, ali tekst se ne smije ni na koji način preklapati s amblemom Unije.
3. Veličina fonta razmjerna je veličini amblema. Boja fonta jest plava „reflex blue”, crna ili bijela, ovisno o pozadini.
Članak 4.
Upućivanje na Europski fond za pomorstvo i ribarstvo
Ako se na web-mjestu upućuje na Europski fond za pomorstvo i ribarstvo ili europske strukturne i investicijske fondove, upućivanje mora biti vidljivo unutar područja prikaza digitalnog uređaja bez potrebe pomicanja prozora prema dolje.
Članak 5.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. srpnja 2014.

Labels: 12
7
15